Рейтингът на Ангела Меркел расте - Mediapool.bg
Рейтингът на Ангела Меркел расте
13:02 | 06 юли 2012 | 11 коментара
Германският канцлер Ангела Меркел се радва на най-високия си рейтинг на одобрение от две години и половина, като обществеността оценява положително действията ѝ за справяне с дълговата криза в еврозоната, показва допитване, цитирано от Асошиейтед прес.
Анкетата на телевизия А Ер Де сочи, че 66 процента от германците са доволни от работата на Меркел, което е с осем пункта повече в сравнение с месец по-рано и е най-високото равнище от декември 2009 г.
Според проучването 58 процента смятат, че канцлерът е поела в правилната посока за справяне с кризата, но 85 процента са на мнение, че най-лошото тепърва предстои.
Допитването, в което са участвали 1004 души, е било извършено между понеделник и сряда - след срещата на лидерите от Европейския съюз миналата седмица, на която Меркел направи отстъпки на Италия и Испания.